CELEX: 52018PC0783
Language: fi
Date: 2018-11-28
Title: Ehdotus NEUVOSTON PÄÄTÖS Euroopan talous- ja sosiaalikomitean kokoonpanon vahvistamisesta

EUROOPAN KOMISSIO
            Bryssel 28.11.2018
            COM(2018) 783 final
            2018/0402(NLE)
            Ehdotus
            NEUVOSTON PÄÄTÖS
            Euroopan talous- ja sosiaalikomitean kokoonpanon vahvistamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Euroopan unionin toiminnasta tehdyn sopimuksen, jäljempänä ’SEUT-sopimus’, 301 artiklassa määrätään, että Euroopan talous- ja sosiaalikomitean, jäljempänä ’komitea’, jäsenten määrä on enintään 350 ja että komitean kokoonpano vahvistetaan neuvoston komission ehdotuksesta tekemällä yksimielisellä päätöksellä.
               
               
                  SEUT-sopimuksen 300 artiklan 5 kohdassa määrätään, että neuvosto tarkastelee neuvoa-antavien elinten ”kokoonpanon luonnetta koskevia sääntöjä säännöllisin väliajoin uudelleen unionin taloudellisen, yhteiskunnallisen ja väestörakenteen kehityksen huomioon ottamiseksi. Neuvosto tekee komission ehdotuksesta tätä koskevat päätökset.”
               
               
                  Komitean kokoonpanoa mukautettiin 1. heinäkuuta 2013 Kroatian tasavallan liittymisehtoja koskevan asiakirjan
                     1
                   23 artiklan 1 kohdalla, ja 23 artiklan 2 kohdassa määrättiin komitean jäsenmäärän lisäämisestä väliaikaisesti 353:een Kroatian tasavallan liittymisen huomioon ottamiseksi. Neuvosto antoi 14. heinäkuuta 2015 vuosia 2015–2020 koskevan päätöksen komitean kokoonpanon vahvistamisesta
                     2
                   perussopimuksessa määrätyn 350 jäsenen enimmäismäärän noudattamiseksi. Päätös johti siihen, että Viron, Kyproksen ja Luxemburgin maakohtaisten valtuuskuntien jäsenmäärä väheni yhdellä.
               
               
                  Euroopan talous- ja sosiaalikomitean nykyinen toimikausi päättyy 20. syyskuuta 2020. Siksi on välttämätöntä, että neuvosto vahvistaa päätöksen komitean kokoonpanosta ajoissa ennen kuin neuvosto käynnistää menettelyn komitean jäsenten nimeämiseksi vuosiksi 2020–2025. 
               
               
                  Yhdistyneen kuningaskunnan ero Euroopan unionista 30. maaliskuuta 2019 johtaa siihen, että komiteassa vapautuu 24 paikkaa. 
               
               
                  Komissio katsoo, että nykyinen tasapaino komitean kokoonpanossa olisi säilytettävä niin pitkälti kuin mahdollista, sillä se on tulosta edellisistä hallitustenvälisistä konferensseista. 
               
               
                  Sen vuoksi ehdotetaan, että paikat, jotka Viro, Kypros ja Luxemburg menettivät komitean kokoonpanon vahvistamisesta annetun edellisen päätöksen myötä, palautettaisiin näille jäsenvaltioille ja että loput vapaat paikat jätettäisiin tyhjiksi mahdollisia tulevia laajentumisia varten. Näin ollen komitea koostuisi 329 jäsenestä vuosina 2020–2025.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ei sovelleta
               
            
            
               •Yhdenmukaisuus unionin muiden politiikkojen kanssa
            
            
               
                  Komissio antaa tämän ehdotuksen samaan aikaan alueiden komitean kokoonpanoa koskevan ehdotuksen kanssa. Jäsenvaltioiden välisen paikkajaon on edelleen oltava samanlainen kummassakin komiteassa.
               
               
                  Perussopimuksissa ei määrätä Euroopan talous- ja sosiaalikomitean tai alueiden komitean kokoonpanomenetelmästä, kunhan 350 jäsenen enimmäismäärää ei ylitetä. Sen sijaan Euroopan parlamentin kokoonpanokriteerit on määrätty Euroopan unionista tehdyn sopimuksen 14 artiklan 2 kohdassa. Parlamentti koostuu unionin kansalaisten edustajista ja komitea työnantaja- ja työntekijäjärjestöjen sekä muiden kansalaisyhteiskuntaa edustavien järjestöjen edustajista (SEUT-sopimuksen 300 artiklan 2 kohta). Siksi Euroopan talous- ja sosiaalikomitean uutta kokoonpanoa määriteltäessä on tärkeämpää varmistaa, että työnantajat, työntekijät ja kansalaisyhteiskunta saavat komiteassa äänensä kuuluviin, kuin luoda suora kytkös komitean maakohtaisten valtuuskuntien koon ja niiden edustamien jäsenvaltioiden väkiluvun välille.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 301 artiklaan, jossa määrätään neuvoston yksimielisestä päätöksestä, jolla komitean kokoonpano vahvistetaan.
               
            
            
               •Toissijaisuusperiaate (jaetun toimivallan osalta) 
            
         
         
            
               
                  Ei sovelleta
               
            
            
               •Suhteellisuusperiaate
            
            
               
                  Ei sovelleta
               
            
            
               •Toimintatavan valinta
            
            
               
                  SEUT-sopimuksen 301 artiklan toisessa kohdassa määrätään, että komitean kokoonpano vahvistetaan neuvoston komission ehdotuksesta tekemällä yksimielisellä päätöksellä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta
               
            
            
               •Sidosryhmien kuuleminen
            
            
               
                  Komissio on tätä ehdotusta valmistellessaan käynyt tiivistä vuoropuhelua ja järjestänyt useita kokouksia jäsenvaltioiden edustajien kanssa.
               
               
                  Euroopan talous- ja sosiaalikomitea lähetti komissiolle työvaliokuntansa 18. syyskuuta 2018 tekemään päätökseen perustuvan suosituksen
                     3
                  , että Virolle, Kyprokselle ja Luxemburgille palautettaisiin niiden vuonna 2015 menettämät kolme paikkaa ja että muita vapaita paikkoja ei jaettaisi uudelleen, jolloin jäsenmäärä olisi 329 toimikaudella 2020–2025.
               
            
            
               •Asiantuntijatiedon keruu ja käyttö
            
            
               
                  Ei sovelleta
               
            
            
               •Vaikutustenarviointi
            
            
               
                  Tämän ehdotuksen ohella ei esitetä erillistä vaikutustenarviointia, sillä ehdotuksella ei odoteta olevan merkittäviä taloudellisia, sosiaalisia eikä ympäristövaikutuksia.
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta
               
            
            
               •Perusoikeudet
            
            
               
                  Ei sovelleta
               
            
            
               4.TALOUSARVIOVAIKUTUKSET
            
         
         
            
               
                  Jäsenmäärän vähentyminen sen vuoksi, että Yhdistynyt kuningaskunta eroaa Euroopan unionista, saattaa pienentää komitean yleistä talousarviota.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Ei sovelleta
               
            
            
               •Selittävät asiakirjat (direktiivien osalta)
            
            
               
                  Ei sovelleta
               
            
            
               •Voimaantulo
            
            
               
                  Komissio ehdottaa, että neuvosto lykkää tämän päätöksen soveltamista komitean nykyisen toimikauden päättymistä seuraavaan päivään. 
               
            
            
               2018/0402 (NLE)
            
            
               Ehdotus
            
            
               NEUVOSTON PÄÄTÖS
            
            
               Euroopan talous- ja sosiaalikomitean kokoonpanon vahvistamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 301 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Perussopimuksen 300 artiklassa vahvistetaan Euroopan talous- ja sosiaalikomitean kokoonpanoa koskevat säännöt.
            
            
               (2)Neuvoston päätöksellä (EU) 2015/1157
                  4
                mukautettiin Euroopan talous- ja sosiaalikomitean kokoonpanoa Kroatian liittymisen jälkeen. Viro, Kypros ja Luxemburg menettivät kukin yhden paikan, jotta voitiin korjata ero, jonka Kroatian liittyminen aiheutti perussopimuksen mukaisen jäsenten enimmäismäärän ja komitean jäsenmäärän välillä.
            
            
               (3)Päätöksen 2015/1157/EU johdanto-osassa todetaan, että päätöstä tarkastellaan uudelleen hyvissä ajoin ennen komitean seuraavaa vuonna 2020 alkavaa toimikautta. 
            
            
               (4)Euroopan talous- ja sosiaalikomitea hyväksyi 18 päivänä syyskuuta 2018 tulevaa kokoonpanoaan koskevat suositukset
                  5
                komissiolle ja neuvostolle. 
            
         
         
            
               (5)Nykyinen Euroopan talous- ja sosiaalikomitean kokoonpanon tasapaino olisi säilytettävä niin pitkälti kuin mahdollista, sillä se on toisiaan seuranneiden hallitustenvälisten konferenssien tulos.
            
            
               (6)Yhdistyneen kuningaskunnan ero Euroopan unionista on johtanut siihen, että komiteassa vapautuu 24 paikkaa. Sen vuoksi voidaan palauttaa neuvoston päätöksen (EU) 2015/1157 hyväksymistä edeltänyt paikkojen tasapaino,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Euroopan talous- ja sosiaalikomitean kokoonpano on seuraava:
            
            
               Belgia
                     12
            
            
               Bulgaria
                     12
            
            
               Tšekki
                     12
            
            
               Tanska
                     9
            
            
               Saksa
                     24
            
            
               Viro
                     7
            
            
               Irlanti
                     9
            
            
               Kreikka
                     12
            
            
               Espanja
                     21
            
            
               Ranska
                     24
            
            
               Kroatia
                     9
            
            
               Italia
                     24
            
            
               Kypros
                     6
            
            
               Latvia
                     7
            
            
               Liettua
                     9
            
         
         
            
               Luxemburg
                     6
            
            
               Unkari
                     12
            
            
               Malta
                     5
            
            
               Alankomaat
                     12
            
            
               Itävalta
                     12
            
            
               Puola
                     21
            
            
               Portugali
                     12
            
            
               Romania
                     15
            
            
               Slovenia
                     7
            
            
               Slovakia
                     9
            
            
               Suomi
                     9
            
            
               Ruotsi
                     12.
            
            
               2 artikla
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Sitä sovelletaan 21 päivästä syyskuuta 2020.
            
            
               3 artikla
            
            
               Tämä päätös on osoitettu kaikille jäsenvaltioille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Kroatian tasavallan liittymisehdoista sekä Euroopan unionista tehdyn sopimuksen, Euroopan unionin toiminnasta tehdyn sopimuksen ja Euroopan atomienergiayhteisön perustamissopimuksen mukautuksista tehty asiakirja (EUVL L 112, 24.4.2012, s. 6.)
               
               
                  
                     (2)
                  
                        Neuvoston päätös 2015/1157/EU (EUVL L 187, 15.7.2015, s. 28).
               
               
                  
                     (3)
                  
                        Komitean puheenjohtajan komissiolle 4. lokakuuta 2018 lähettämä kirje.
               
               
                  
                     (4)
                  
                        Neuvoston päätös (EU) 2015/1157, annettu 14 päivänä heinäkuuta 2015, Euroopan talous- ja sosiaalikomitean kokoonpanon vahvistamisesta (EUVL L 187, 15.7.2015, s. 28).
               
               
                  
                     (5)
                  
                        Euroopan talous- ja sosiaalikomitean työvaliokunnan 18 päivänä syyskuuta 2018 tekemä päätös.